স্টাফ রিপোর্টার, বিডিনিউজ রিভিউজঃ চট্টগ্রাম সিটি কর্পোরেশনের মেয়র আলহাজ্ব আ জ ম নাছির উদ্দীন বলেছেন, সন্ত্রাস ও জঙ্গীবাদ পবিত্র ইসলাম সমর্থন করে না। ইসলাম শান্তি ও সাম্যের ধর্ম। বাংলাদেশ অসাম্প্রদায়িক চেতনায় সমৃদ্ধ একটি দেশ। এদেশে ধর্ম বর্ণ নির্বিশেষে সকল শ্রেনী ও সম্প্রদায়ের মানুষ স্বাধীনভাবে যার যার ধর্মকর্ম পালন করে যাচ্ছে। রাষ্ট্র নিরপেক্ষভাবে সকল মানুষের মৌলিক স্বাধীনতা সংরক্ষণ করছে। জাতিরাষ্ট্র বাংলাদেশের মানুষ শান্তিপ্রিয়। একশ্রেনীর অপশক্তি পবিত্র ইসলামকে কলংকিত করার হীন প্রয়াসে দেশে সন্ত্রাস ও জঙ্গীবাদ কায়েম করার অপচেষ্টায় লিপ্ত। মেয়র বলেন, আল্লাহর নবী হযরত মুহাম্মদ (স.) জীবদ্দশায় পবিত্র ইসলামকে পূর্ণতা দিয়েছেন। পবিত্র ইসলাম কোরআন ও হাদীস অনুসরন করে পরিচালিত হয়। পবিত্র কোরআনে যেভাবে দিকনির্দেশনা দিয়েছে সে ভাবেই মুসলমানরা ধর্মীয় অনুশাসন মেনে চলে জীবন জীবিকা পরিচালনা করছে। যারা আত্মহননের পথ বেছে নিয়েছে তারা ইসলামের দুশমন। এসকল সন্ত্রাসীদের চিহ্নিত করে এবং শাস্তি নিশ্চিত করে ইসলামের পবিত্রতা অক্ষুন্ন রাখতে হবে। তিনি বলেন, জিহাদের নামে যারা মানুষ খুন করে তারা মানবতার দুশমন। এদেরকে প্রতিহত করতে সকলের সম্মিলিত প্রয়াস অব্যাহত রাখতে হবে। ২৩ আগষ্ট ২০১৬ খ্রি. মঙ্গলবার বিকেলে লালখান বাজার মোড়ে ১৪ নং ওয়ার্ড আওয়ামীলীগের উদ্যোগে আয়োজিত সন্ত্রাস ও জঙ্গীবাদ রুখে দাড়াও শির্ষক জনসচেতনতা মূলক সমাবেশে মেয়র এসব কথা বলেন। লালখান বাজার ওয়ার্ড আওয়ামীলীগের সাধারন সম্পাদক দিদারুল আলম মাসুমের সঞ্চালনায় ও সভাপতি আলহাজ্ব ছিদ্দিক আহমদ এর সভাপতিত্বে অনুষ্ঠানে বিশেষ অতিথি ছিলেন জাতীয় শ্রমিকলীগ কেন্দ্রীয় কমিটির যুগ্ম সম্পাদক আলহাজ্ব সফর আলী, জাতীয় শ্রমিকলীগ মহানগর সভাপতি বখতিয়ার উদ্দিন খান, শ্রমিক নেতা সফি বাঙালি। প্রধান বক্তা ছিলেন, ১৪ নং ওয়ার্ড কাউন্সিলর এ এফ কবির আহমদ মানিক। বক্তব্য রাখেন, খুলশী থানা আওয়ামীলীগ এর আহবায়ক আলহাজ্ব মোমিনুল হক, ওয়ার্ড আওয়ামীলীগ নেতা আফসার উদ্দিন সেলিম, মহানগর স্বেচ্ছাসেবকলীগ নেতা আবুল হাসনাত বেলাল, মহানগর এ পিপি আবদুল্লাহ হাসান পিকু, স্বেচ্ছাসেবকলীগ নেতা আবদুল মান্নান, যুবলীগ নেতা আজমল হোসেন হিরা, মিজানুর রহমান, মাঈনুদ্দিন হানিফ, ওয়াসিম উদ্দিন, সনেট চক্রবর্তী, আসাদুজ্জামান জেবিন সহ অন্যরা।